ན་མོ་བཛྲ་ཙཎྜ་ལཱི་ཡེ།« མཁའ་སྤྱོད་ཞལ་བཟང་ལྟ་བའི་སྨོན་ལམ་བཞུགས་སོ།།» ༄། ན་མོ་བཛྲ་ཝཱ་ར་ཧི་ཡེ། མཐའ་ཡས་རྒྱལ་བའི་བདེ་སྟོང་ཟློས་གར་ནི། །སྲིད་ཞིའི་མིག་འཕྲུལ་ཅིར་ཡང་སྣང་བ་ལས། །དེང་འདིར་མཁའ་སྤྱོད་དཔལ་མོ་ཡིད་འོང་མ། །སྙིང་ནས་དྲན་ནོ་འཁྱུད་པའི་རྩེ་དགས་སྐྱོངས། །འོག་མིན་གནས་ན་ལྷན་སྐྱེས་རྒྱལ་ཡུམ་མ། །ཉེར་བཞིའི་ཡུལ་ན་ཞིང་སྐྱེས་ཌཱ་ཀི་མ། །ནོར་འཛིན་ཁྱབ་པར་ཀརྨ་མུ་དྲ་མ། །རྣལ་འབྱོར་བདག་གི་སྐྱབས་མགོན་རྗེ་བཙུན་མ། །ཁྱོད་ནི་སེམས་ཉིད་སྟོང་པའི་རང་རྩལ་ཏེ། །རྡོ་རྗེའི་གྲོང་ན་ཨེ་དབྱིངས་བྃ་གྱི་དངོས། །སྒྱུ་མའི་གླིང་ན་འཇིགས་རུང་སྲིན་མོ་དང་། །འཛུམ་དཀར་གཡོ་བའི་ལང་ཚོ་གསལ་བར་སྟོན། །དེ་ནི་བདག་གིས་ཇི་ལྟར་བཙལ་གྱུར་ཀྱང་། །བདེན་པར་གྲུབ་པའི་ངེས་པ་མ་རྙེད་ནས། །སྤྲོས་པས་དུབ་པའི་སེམས་ཀྱི་སྐྱེས་བུ་དེ། །བརྗོད་བྲལ་ནགས་ཀྱི་ཁང་བུར་ངལ་གསོ་བསྟེན། །ཨེ་མ་ད་ནི་ཌཱ་ཀིའི་དབྱིངས་ནས་བཞེངས། །ཧེ་རུ་ཀ་དཔལ་རྒྱུད་ཀྱི་རྒྱལ་པོ་ལས། །རྡོ་རྗེ་བཙུན་མོའི་ཉེ་བའི་སྙིང་པོ་མཆོག །བཀླགས་པས་འགྲུབ་ཅེས་གསུང་བའི་བདེན་པས་སྐྱོངས། །ཨོ་ཌཱི་ཡ་ནི་བས་མཐའི་ནགས་ཁྲོད་དུ། །གྲུབ་པའི་དབང་ཕྱུག་རྡོ་རྗེ་དྲིལ་བུ་པ། །འཁྱུད་དང་ཙུམྤའི་བདེ་བས་རྗེས་བསྐྱོངས་ནས། །མཁའ་སྤྱོད་གནས་སུ་ཁྲིད་བཞིན་བདག་ཀྱང་སྐྱོངས། །གངྒཱའི་གླིང་དུ་རྗེ་བཙུན་ཀུ་སཱ་ལི། །མངོན་སུམ་ནམ་མཁའི་དབྱིངས་སུ་ཁྲིད་པ་དང་། །དཔལ་ལྡན་ནཱ་རོ་ཏཱ་པ་རྗེ་བཟུང་ལྟར། །བདག་ཀྱང་མཁའ་སྤྱོད་དགའ་མའི་གྲོང་དུ་ཁྲིད། །རྩ་བརྒྱུད་བླ་མ་རྣམས་ཀྱི་ཐུགས་རྗེ་དང་། །རྒྱུད་ཆེན་གསང་མཐའི་ཟབ་ལམ་མྱུར་ཆེད་དང་། །རྣལ་འབྱོར་བདག་གི་ལྷག་བསམ་དག་པའི་མཐུས། །མཁའ་སྤྱོད་དགའ་མའི་འཛུམ་ཞལ་མྱུར་མཐོང་ཤོག །«ཅེས་པའང་ཐོལ་བྱུང་དུ་སྨྲས་སོ། །ཞེས་ཚར་ཆེན་རྡོ་རྗེ་འཆང་གིས་མཛད་པའོ།།»